**Lokal forskrift om inntak og formidling 2025-2026**

**§ 0 Formål**

**§ 1 Inntak**

**§ 1-1 Inntaksordning**

**Denne paragrafen er sendt på egen høring.**

**§ 1-2 Krav til søknader om inntak**

1. **Søknad til videregående trinn 1:**

Søkere til videregående trinn 1 må føre opp tre alternative utdanningsprogram på videregående trinn 1 i prioritert rekkefølge, jf. § 4-7 i forskrift til opplæringslova. Søkere som ikke fører opp tre alternative utdanningsprogram kan få tilbud på et utdanningsprogram de ikke har søkt.

1. **Søknad til videregående trinn 2 og 3:**

Søkere til videregående trinn 2 og trinn 3 må føre opp ett eller flere programområder som bygger på et utdanningsprogram eller programområde de har gjennomført, jf. § 4-7 i forskrift til opplæringslova. Søkere kan få tilbud på et programområde de ikke har søkt, som bygger på gjennomført videregående trinn 1 eller trinn 2.

**§ 1-3 Inntak til videregående trinn 1**

Søkere som har vitnemål for fullført norsk grunnskole eller dokumentasjon på tilsvarende opplæring, jf. § 4-1 i forskrift til opplæringslova, skal tas inn til videregående trinn 1, jf. § 4-12 i forskrift til opplæringslova. Inntaket foretas på bakgrunn av standpunkt- og eksamenskarakterer fra grunnskolen (heretter kalt utregnet poengsum), jf. §§ 4-18 og 4-19 i forskrift til opplæringslova, og geografisk tilhørighet.

Søkere har ikke rett til inntak på en bestemt skole, retten er på ett av tre søkte utdanningsprogram, jf. § 1-2, forskrift om inntak og formidling, Trøndelag.

**§ 1-4 Inntak til videregående trinn 2 og trinn 3**Søkere som har bestått alle fag som er fastsatt i læreplanverket for utdanningsprogrammet/programområdet, skal tas inn til videregående trinn 2 eller trinn 3, jf. § 4-13 i forskrift til opplæringslova. Inntaket foretas på bakgrunn av standpunkt- og eksamenskarakterer fra (heretter kalt utregnet poengsum), jf. §§ 4-24 og 4-25 i forskrift til opplæringslova, og geografisk tilhørighet.

Dersom søker ikke kommer inn på noen av sine søkte programområder og skoler, vil søkeren få tilbud om et annet programområde og eventuelt skole søker er kvalifisert for, jf. § 1-2, forskrift om inntak og formidling, Trøndelag.

**§ 1-5 Inntak til videregående trinn 2: idrettsfag/kunst, arkitektur og design/medier og kommunikasjon/musikk, dans og drama/studiespesialisering**Dersom søkeren er kvalifisert etter forskrift til opplæringslova §§ 4-13, 4-25 og 4-26, har søkeren rett til å fortsette på samme skole hvor videregående trinn 1 er gjennomført.

Forutsetningen er at det søkes om inntak påfølgende skoleår, og at den skolen videregående trinn 1 ble gjennomført ved, er søkerens førsteønske.

**§ 1-6 Inntak til videregående trinn 3: idrettsfag/kunst, arkitektur og design/medier og kommunikasjon/musikk, dans og drama/studiespesialisering**Dersom søkeren er kvalifisert som fulltidselev etter forskrift til opplæringslova §§ 4-13, 4-25 og 4-26, har søkeren rett til å fortsette på samme skole hvor videregående trinn 2 er fullført.

Forutsetningen er at det søkes om inntak påfølgende år, og at den skolen videregående trinn 2 ble fullført på, er søkerens førsteønske.

**§ 1-7 Vurdering av om søker er kvalifisert for inntak til neste trinn**Søkere skal i henhold til § 4-13 i forskrift til opplæringslova ha bestått i alle fag som er fastsatt i læreplanverket også i fag hvor det ikke settes standpunktkarakter.

Søkere med ett eller to fag med karakteren 1/ikke-vurdering fra videregående trinn 1 deltar i inntaket til videregående trinn 2.

Søkere med ett eller to fag med karakteren 1/ikke-vurdering både for videregående trinn 1 og 2 deltar i inntaket til videregående trinn 3.

Etter tilråding fra rektor ved avgiverskolen er det fylkesdirektøren som fatter vedtak om søker er kvalifisert for neste trinn, jf. § 4-13 i forskrift til opplæringslova.

Søkere som ikke kan tas inn til fullstendig programområde på neste videregående trinn returneres til avgiverskolen. Det er rektor ved avgiverskolen som står ansvarlig for at søkeren får et tilbud om opplæring knyttet til et programområde/utdanningsprogram.

En søker som har vært elev i videregående opplæring i utlandet, må dokumentere at fagene som tilsvarer det elever på samme videregående trinn har fulgt i Norge, er bestått. Det må gå fram av dokumentasjonen hvilken vurderings- eller karakterskala som benyttes og hva som er beståttkravet i henhold til gjeldende vurderingsordning. Søkeren har ansvar for å dokumenter innholdet i faga. Dette gjøres ved at læreplanen i faga må framvises til rektor ved skolen det søkes til. Læreplanen må være oversatt til norsk eller engelsk.

**§ 1-8 Inntak til videregående trinn 1 musikk, dans og drama**Inntil 50 % av plassene på Cissi Klein videregående skole, Heimdal videregående skole, Trondheim katedralskole, Ole Vig videregående skole og Olav Duun videregående skole, kan tildeles på grunnlag av inntaksprøve, i tillegg til karakterpoeng, jf. § 4-6 i forskrift til opplæringslova.

Søkere som har videregående trinn 1 musikk, dans og drama som første utdanningsprogram kan få vurdert inntak på grunnlag av inntaksprøve, i tillegg til karakterpoeng, på første skoleønske.

Det gis 8, 16 eller 24 tilleggspoeng etter inntaksprøven med en vurdering av søkerens ferdigheter og/eller forutsetninger.

Under inntaksprøve må søkeren vise sine ferdigheter og forutsetninger individuelt. Det gjennomføres en samtale om ferdigheter og forutsetninger. Søkeren kan få beskjed om å forberede noe konkret i forkant av inntaksprøven.

Vurdering av ferdigheter og forutsetninger er delegert til rektor ved den aktuelle skolen.

**§ 1-9 Inntak til videregående trinn 1 idrettsfag**Inntil 50 % av plassene på alle fylkeskommunale videregående skoler, kan tildeles på grunnlag av dokumenterte ferdigheter, i tillegg til karakterpoeng, jf. § 4-6 i forskrift til opplæringslova.

Søkere som har videregående trinn 1 idrettsfag som første utdanningsprogram kan få vurdert inntak på dokumenterte ferdigheter, i tillegg til karakterpoeng, på første skoleønske.

Det gis 7 poeng til søkere på kretsnivå og 15 poeng til søkere på nasjonalt nivå. Søker må ha bekreftelse fra forbund/krets på enten landslagsnivå eller kretsnivå.

For idretter som ikke er organisert med landslag/krets må søker legge med dokumentasjon fra særforbund, nasjonalt eller regionalt, som beskriver hvilket nivå søker er på.

Resultat fra konkurranse på nasjonalt eller regionalt nivå kan vektlegges for søkere som ikke er på kretslag eller landslag.

Vurdering av dokumenterte ferdigheter er delegert til rektor ved den aktuelle skolen.

**§ 1-10 Inntak til YSK**Inntak til søkere til YSK foretas på bakgrunn av karakterer og intervju, jamfør §§ 4-5 c og 4-6 andre ledd.

Det vil bli lagt avgjørende vekt på intervjuet.

**§ 1-11 Søknad og rekkefølge ved inntak til statlige skoler**

Søkere fra hele landet konkurrerer likt ved inntaket for søkere til statlige skoler, jf. § 4-15 i forskrift til opplæringslova. Dette gjelder to statlige samiske skoler og statens skoler med utdanningsprogram for naturbruk.

Søknad om skoleplass ved statlige videregående skoler skal sendes fylket hvor skolen ligger.

**§ 1-12 Søknad og rekkefølge ved inntak til landslinjer**Søkere fra hele landet konkurrerer likt ved inntaket til landslinjer, jf. § 4-16 i forskrift til opplæringslova.

Inntaket til landslinjer skjer på grunnlag av poengsum utregna etter §§ 4-18, 4-19, 4-24 og 4-25.

Søknad om skoleplass ved landslinjer skal sendes fylket der søker er folkeregistrert, jf. § 4-8 i forskrift til opplæringslova.

**§ 1-13 Søknad og rekkefølge ved inntak til landsdekkende**Søkere fra hele landet konkurrerer likt ved inntaket til landsdekkende, jf. § 4-5 i forskrift til opplæringslova.

Inntaket til landsdekkende skjer på grunnlag av poengsum utregna etter §§ 4-18, 4-19, 4-24 og 4-25.

Søknad om skoleplass ved landsdekkende skal sendes fylket der søker er folkeregistrert.

**§ 1-14 Plasser til utvekslingselever**

**a) Utvekslingselever fra andre land**Utvekslingselever fra andre land er elever som tar videregående opplæring i Norge, som ledd i elevutveksling, gjennom en godkjent utvekslingsorganisasjon.

Fylkeskommunen skal reservere plasser til utvekslingselever fra andre land, jf. § 4-4 i forskrift til opplæringslova.

Utvekslingselever fra andre land skal ikke trenge å konkurrere seg inn, men de har ikke rett til inntak på en bestemt skole.

**b) Søkere fra Norden**

Søkere fra andre nordiske land kan søke på samme vilkår som norske søkere (nordisk samarbeid).

**c) Utvekslingselever fra Norge**Utvekslingselever fra Norge er elever som tar utdanning på trinn med norsk videregående opplæring i utlandet, som ledd i elevutveksling, gjennom en godkjent utvekslingsorganisasjon.

Fylkeskommunen skal reservere plasser til utvekslingselever fra Norge, som har tatt videregående trinn 1 eller videregående trinn 2 i utlandet, jf. § 4-4 i forskrift til opplæringslova. Utvekslingselever fra Norge har rett til plass på samme skole som eleven gikk videregående trinn 1 eller videregående trinn 2.

**d) Utvekslingselever fra Norge som følger avvikende skoleår**Fylkeskommunen reserverer normalt ikke plasser i inntaket til utvekslingselever fra Norge, som har tatt videregående trinn 1 eller videregående trinn 2 i et land med avvikende skoleår, jf. § 4-4 i forskrift til opplæringslova. Rektor ved elevens avgiverskole avgjør om skolen har kapasitet og om det er forsvarlig at utvekslingseleven kan starte når utvekslingsperioden er gjennomført.

**§ 1-15 Søkere til et mindre fullstendig utdanningsprogram eller programområde**Søkeren skal tas inn til et fullstendig utdanningsprogram på videregående trinn 1 eller et fullstendig programområde på videregående trinn 2 eller videregående trinn 3. En elev kan søke skolen om å ikke delta i opplæringen i ett eller flere fag for å ta eksamen som privatist. Rektor avgjør om søknad skal innvilges. Søknad kan bare innvilges når det foreligger dokumenterte tungtveiende grunner, jf. § 4-2 i forskrift til opplæringslova.

Ved omvalg tas eleven inn til et fullstendig utdanningsprogram på videregående trinn 1, eller fullstendig programområde på videregående trinn 2 eller videregående trinn 3 jf. § 4-2. Hvis eleven har fått innvilget søknad om omvalg kan eleven velge å ta ett eller flere fellesfag på nytt, eller å søke om godkjenning av faget etter forskrift til opplæringsloven § 4-13. I Trøndelag skal eleven gjøre dette innen 15. September.

**§ 1-16 Søknadsfrist**Søknadsfrist 1. februar for søkere, jf. § 4-9 i forskrift til opplæringslova.  
Søknadsfrist 1. mars for alle andre søkere, jf. § 4-9 i forskrift til opplæringslova.

Søknader som er mottatt etter søknadsfrist, blir tatt med så langt råd er, jf. § 4-9 i forskrift til opplæringslova.

**§ 1-17 Flytting og hvor søknaden om inntak skal sendes**Søkers hjemfylke er det fylket der søker er registrert som bosatt per 1. januar det året opplæringa tar til, jf. § 22-1 i forskrift til opplæringslova.

For å ha rett til videregående opplæring i Trøndelag fylkeskommune må søkeren være folkeregistret i Trøndelag pr. 1. mars det året opplæringa tar til.

Søkere som flytter sammen med foresatte, må ha godkjent flyttemelding fra folkeregisteret senest 1. juni i det året opplæringa tar til, dersom søkeren skal ha rett til videregående opplæring i Trøndelag. Dokumentasjon på at foresatte har inngått arbeidskontrakt eller leie/kjøpekontrakt av bolig for søker og foresatte i Trøndelag, kan vurderes som tilsvarende godkjent flyttemelding.

Ved flytting mellom foresatte når minst en av de foresatte er bosatt i Trøndelag, kan det benyttes eget skjema for flytting.

**§ 1-18 Søknad om overgang mellom studieforberedende utdanningsprogram**Søknad om inntak til studieforberedende utdanningsprogram som normalt ikke omfattes av opplæringslova § 5-4.

Det kan åpnes for å ta søkere fra et studieforberedende utdanningsprogram til neste videregående trinn i et annet studieforberedende utdanningsprogram.

Disse søkerne tas inn dersom det er ledige plasser på det søkte utdanningsprogrammet.

Dersom søkeren tar nødvendige fag som privatist og består fagene før inntaket, konkurrerer søker på like vilkår med søkere som følger ordinært opplæringsløp.

Bytte mellom studieforberedende utdanningsprogrammer må skje innenfor rammen av opplæringslovens § 5-4 om innhold, vurdering og dokumentasjon i den videregående opplæringen.

**§ 1-19 Søkere med ungdomsrett og samarbeidsavtaler med andre fylkeskommuner**Søkerne søker i samsvar med samarbeidsavtalene med andre fylkeskommuner.

**§ 2 Inntak av voksne**Etter opplæringsloven § 18-3 har voksne rett til å komme inn på én av tre søkte sluttkompetanser innenfor det fylkeskommunen tilbyr innenfor voksenopplæringa.

Søkere skal sende søknaden til fylkeskommunen i det fylket der de er folkeregistrerte på søkertidspunkt når de sender søknaden. Søkere som kan dokumentere at de planlegger å flytte, sender søknaden til det fylket de skal flytte til.

Voksne kan ikke søke opplæring etter forskrift til opplæringsloven kapittel 4 Inntak til videregående opplæring.

**§ 2-1 Inntak i Trøndelag**Trøndelag har inntak basert på at søkeren har rett på et tilbud i fylket. Voksne søkere deltakere gis i utgangspunktet tilbud om opplæring i den regionen de bor. Undervisning gitt av Trøndelag nettskole gis uavhengig av bosted i Trøndelag.

Regionene finnes i årlig rundskriv.

**§ 2-2 Rangering av søkere**Inntaksrekkefølge framgår av forskrift til opplæringslov §14-4. Dersom det melder seg flere søkere enn det er plass til, rangeres søkerne etter søknadsdato, slik at tidlig søknadsdato rangeres først.

**§ 2-3 Inntak til spesielle tilbud**For voksne søkere til sluttkompetanse yrkessjåfør og vg2 anleggsteknikk vil opplæring på vg2-nivå bli organisert sammen med ungdomsopplæringa.

**§ 2-4 Yrkesfaglig rekvalifisering**Rett til yrkesfaglig rekvalifisering gjelder for de som allerede har en fullført sluttkompetanse, og ikke lenger har rett etter § 5-1 eller § 18-3.

Trøndelag fylkeskommune gir ikke rett til opplæring utover to oppnådde sluttkompetanser.

**§ 2-5 Modulstrukturert opplæring for voksne**I de fagene det er modulstrukturerte læreplaner, tilbys voksne kun opplæring i disse.

**§ 3 Formidling**

**§ 3-1 Søknadsfrist**Søknadsfristen er 1. februar for søkere etter forskrift til opplæringslova §7-5, bokstav a og 1. mars for søkere etter forskrift til opplæringslova §7-5 bokstav b. Dersom søknadsfristen faller på en lørdag eller søndag er fristen første arbeidsdag.

Søknader som er mottatt etter søknadsfrist blir tatt med så langt råd er, hvis ikke varsles søkeren jf. §7-5 andre ledd. Dette gjelder også ønske om endring av tidligere levert søknad.

For søkere som ikke har bestått fag-/svenneprøven eller er formidlet gjennom oppfølgingstjenesten gjelder ikke fristen i denne paragrafen.

Fylkesdirektøren kan gi utfyllende bestemmelser i eget rundskriv.

**§ 3-2 Formidling**Formidling søkes etter forskrift til opplæringslova §7-1.

Søkeren må oppfylle vilkåra for inntak på videregående trinn 3 jf. forskrift til opplæringslova §4-13.

Søkere med inntil ett eller to fag med karakteren 1/ikke-vurdering samlet for videregående trinn 1 og 2 deltar i formidlingen, dersom de samlet sett har faglige forutsetninger jamfør forskrift til opplæringsloven § 4-13 sjette ledd.

Etter tilråding fra rektor ved avgiverskolen er det fylkesdirektøren som fatter vedtak om søker er kvalifisert for neste nivå, jf. forskrift til opplæringslova §4-13. Skolen sender inn skjema underskrevet av søkeren og skolen hvor skolens tilrådning fremgår.

Søkere til læreplass som ikke kan formidles returneres til avgiverskolen. Det er avgiverskolen som står ansvarlig for at søkeren får et tilbud om opplæring knyttet til et programområde/utdanningsprogram.

Søkere som er hjemmehørende i andre fylker tas ut av formidlingen ved søknadsfristens utløp, med mindre de kan dokumentere flytting jf. forskrift til opplæringslova §7-4.

Lærekandidater følger formidlingsprosessen for lærlinger.

**§ 3-3 Inntak og formidling til praksisbrev**Søknad til praksisbrev er regulert i forskrift til opplæringslova §7-1.

Inntak av søkere til praksisbrev foretas på bakgrunn av karakterer og intervju. Det vil bli lagt avgjørende vekt på intervjuet.

**§ 4 Felles bestemmelser**

**§ 4-1 Rundskriv**Fylkesdirektøren kan gi utfyllende bestemmelser til forskriftens paragrafer i eget rundskriv

**§ 4-2 Avvik fra bestemmelse i lokal forskrift om inntak og formidling**Fylkesdirektøren kan i særlige tilfeller gi dispensasjon fra bestemmelsene i lokal forskrift.

**§ 4-3 Ikrafttredelse**Forskriften trer i krav 1.1.2025. Samtidig oppheves forskrift til inntak til videregående skole og formidling til læreplass, Trøndelag vedtatt 6.12.2023.